अजीब-सी बहस छिड़ी हुई है श्री संजय द्विवेदी पर। समझ नहीं पा रहा कि बहस की जरूरत ही क्यों? षड्यंत्र है। निश्चित रूप से। संजय द्विवेदी को झेलने की आदत है ऐसे षड्यंत्रों को, लेकिन सवाल ये है कि कांग्रेस की मति मारी गई है क्या? मध्यप्रदेश कांग्रेस के एक प्रवक्ता ने आरोप लगाया है कि संजय द्विवेदी ने देश के प्रधानमंत्री मनमोहन सिंह पर अनर्गल टिप्पणी की है इस पर लेखक की आलोचना करते हुए उन्होंने उनको नौकरी से बर्खास्त करने की मांग भी कर डाली। क्या लेखकों को अपने लेखन की कीमत नौकरियां गवां कर चुकानी होगी? क्या देश में आपातकाल और सेंसरशिप के हालात हैं? अब देखें की इस शिकायत और कांग्रेस के गुस्से का आधार क्या है। वह है एक लेख, “आडवाणी तो मैदान में, पर मनमोहन सिंह कहाँ हैं? ” इसमें संजय जी ने कुछ तथ्य रखे हैं, उन तथ्यों का विश्लेषण किया है। उन्होंने वही किया है, जो वे करते आए हैं। बिना किसी आग्रह-दुराग्रह-पूर्वाग्रह के एक सटीक टिप्पणी, सटीक विश्लेषण।